Julie Skovsby (S), 2014-04-10:
Lad mig starte med at sige, at det er hjerteblod for os Socialdemokrater, at alle får lige muligheder til at vælge og planlægge eget liv.
Det starter med, at alle børn får chancen for en god barndom.
Langt de fleste børn i Danmark vokser heldigvis op i gode og trygge omgivelser med masser af kærlighed og muligheder, men der er desværre også børn, hvis forældre ikke kan give dem tilstrækkelig omsorg, eller som i værste tilfælde udsætter dem for overgreb.
Det er børn, som måske er nogle af dem, der har vanskeligt ved selv at råbe op.
Vi kan alle huske de helt forfærdelige sager, hvor børn har været udsat for et massivt svigt fra deres mor og far, men når vi som samfund svigter derefter, er der tale om dobbelt svigt, og det kan vi simpelt hen ikke byde børn.
Derfor skal vi som samfund være meget bedre til at forebygge mistrivsel og omsorgssvigt.
Vi skal tage hånd om de udsatte børn og unges problemer så tidligt som overhovedet muligt, men vi skal også have et beredskab, der virker, når det går galt, så vi ikke svigter børnene dobbelt.
Med Barnets Reform kom der for alvor fokus på det enkelte barns retssikkerhed og tarv frem for forældrenes og kommunens.
Barnets Reform er en reaktion på, at kommunerne ikke reagerede, når de blev underrettet, at børn, der burde anbringes uden for hjemmet, ikke blev det, og at børnene ikke fik den nødvendige opbakning bagefter.
Barnets Reform indeholder rigtig mange gode elementer, som mange har været inde på før mig, men vi kan konstatere, at der er udfordringer med kommunens implementering.
Det er naturligvis helt uacceptabelt, for børn skal inddrages i deres egen sag.
Der skal lyttes til dem, og børnenes ord skal vægtes.
Andre kritikpunkter handler om, at det halter med den tidlige forebyggende indsats, så barnets, den unges og familiens problemer når at vokse sig så store, at de både bliver vanskeligere og dyrere at løse.
Dertil kommer, at kommunerne er blevet kritiseret for ikke at handle hurtigt nok i sager om udsatte børn og unge.
Det siger sig selv, at kommunerne naturligvis skal overholde gældende lovgivning.
Reglerne hjælper jo ikke børnene, hvis ikke de følges op af konkret handling i kommunerne.
Og har kommunerne problemer med at følge reglerne, må vi hjælpe dem.
Derfor har Socialdemokraterne heller ikke været blege for at bygge oven på Barnets Reform.
Efter regeringsskiftet er der bl.a. blevet ændret på reglerne om statsrefusion, så særlig små, fattige kommuner ikke står alene med udgiften til at anbringe meget store børneflokke, for vi må erkende, at der er kommuner, hvis økonomi har været så udfordret, at det har overskygget hensynet til barnets tarv.
Men vi er også gået et skridt videre i erkendelsen af, at den hjælp, som børn og familier har fået, ikke har været god nok.
Sidste år gennemførte vi overgrebspakken, der skal forebygge overgreb og sikre en styrket indsats for de børn og unge, der har været udsat for overgreb.
Her er der bl.a. afsat midler til et permanent netværk for familiechefer i hele landet, så kommunerne i større udstrækning kan lære af hinanden.
Med tilsynsreformen har vi taget et vigtigt skridt for at sikre et mere professionelt tilsyn og bedre kvalitet på anbringelsessteder, botilbud og andre sociale døgntilbud for de allermest udsatte børn og voksne.
Med finansloven for 2014 er der indgået en aftale om at styrke og målrette den tidlige og forebyggende indsats over for børn og unge, der vokser op i udsatte familier, så vi undgår, at barnets og den unges og familiens problemer vokser sig så store, at det bliver vanskeligt at løse dem.
Det er helt centrale initiativer, hvis vi skal sikre, at alle har lige muligheder i livet, og at alle børn skal have chancen for en god barndom.
Det vil vi Socialdemokrater.